钦定古今图书集成/方舆汇编/边裔典/第041卷 > 汉
## 钦定古今图书集成/方舆汇编/边裔典/第041卷 > 汉

《澶洲》汉时闻于中国。

按《汉书》本纪。不载。按《史记淮南王传》。“伍被曰：‘昔秦
使徐福入海求神异物。还为伪辞曰：‘臣见海中大神
言曰：‘汝西皇之使耶’。臣答曰：‘然。汝何求’。曰：‘愿请延年
益寿’。药神曰：‘汝秦王之礼薄。得观而不得取’。即从臣
东南至蓬莱山。见芝成宫阙。有使者铜色而龙形。光
上照天。于是臣再拜问曰：‘宜何资以献’。海神曰：‘以令
名。男子，若振女与百工之事，即得之矣’’’。”秦皇帝大悦，
遣振男女三千人，资之五谷种种，百工而行。徐福得
平原广泽，止王不来。按：《注正义》曰：“《括地志》云：澶洲
在东海中，秦始皇遣徐福将童男女，遂止此州。其后
复有数洲万家，其上人有至会稽市易者

后汉

《夷洲》，后汉时闻于中国。

按《后汉书本纪》不载。按《倭国传》，会稽海外有东鳀
人，分为二十馀国。又有夷洲及澶洲。传言秦始皇遣
方士徐福将童男女数千人入海，求蓬莱神仙不得。
徐福畏诛不敢还，遂止此洲。世世相承有数万家，人
民时至会稽市。会稽东冶县人有入海行，遭风流移
至澶洲者，所在绝远，不可往来。按：《注》沈莹《临海水
土志》曰：“夷洲，在临海东南，去郡二千里。土地无霜雪，
草木不死。四面皆是山谿，人皆髡发穿耳，女人不穿
耳。土地饶沃，既生五谷，又多鱼肉，有犬，尾短如麇尾
状。此夷姑舅子妇卧息共一大床，略不相避。地有铜
铁，唯用鹿格为矛以战斗，磨砺青石，以作弓矢。取生
鱼肉，杂贮大瓦器，以盐卤之，历月馀日，乃”啖食之，以
为上肴也。